CELEX: 62014CN0048
Language: sk
Date: 2014-01-30 00:00:00
Title: Vec C-48/14: Žaloba podaná 30. januára 2014 – Európsky parlament/Rada Európskej únie

7.4.2014   
            
            
               SK
            
            
               Úradný vestník Európskej únie
            
            
               C 102/21
            
         Žaloba podaná 30. januára 2014 – Európsky parlament/Rada Európskej únie
   (Vec C-48/14)
   2014/C 102/30
   Jazyk konania: francúzština
   
      Účastníci konania
   
   
      Žalobca: Európsky parlament (v zastúpení: L. Visaggio a J. Rodrigues, splnomocnení zástupcovia)
   
      Žalovaná: Rada Európskej únie
   
      Návrhy žalobcu
   
   
               —
            
            
               zrušiť smernicu Rady 2013/51/Euratom z 22. októbra 2013, ktorou sa stanovujú požiadavky na ochranu zdravia obyvateľstva vzhľadom na rádioaktívne látky obsiahnuté vo vode určenej na ľudskú spotrebu (1),
            
         
               —
            
            
               zaviazať Radu Európskej únie na náhradu trov konania.
            
         
      Žalobné dôvody a hlavné tvrdenia
   
   Parlament uvádza na podporu svojej žaloby tri žalobné dôvody.
   Po prvé Parlament tvrdí, že voľba právneho základu uskutočnená Radou je nesprávna, keďže opatrenia, ktoré sú predmetom napadnutej smernice, spadajú do právomoci Únie v oblasti ochrany životného prostredia podľa článku 192 ZFEÚ. Tieto opatrenia mali byť teda vydané na základe tohto článku v súlade s riadnym legislatívnym postupom a nie na základe článkov 31 a 32 AE.
   Po druhé Parlament poukazuje na to, že napadnutá smernica porušuje právnu istotu tým, že zavádza pravidlá kontroly a analýzy kryjúce sa s pravidlami, ktoré už sú v platnosti podľa smernice 98/83/ES (2).
   Po tretie Parlament uvádza, že Rada prijatím napadnutej smernice porušila zásadu lojálnej spolupráce medzi inštitúciami uvedenú v článku 13 ods. 2 Zmluvy o EÚ.
   
      (1)  Ú. v. EÚ L 296, s. 12.
   
      (2)  Smernica Rady 98/83/ES z 3. novembra 1998 o kvalite vody určenej na ľudskú spotrebu (Ú. v. ES L 330, s. 32; Mim. vyd. 15/004, s. 90).